– На сённяшні дзень рэнтгенаграфія – самы распаўсюджаны і вельмі інфарматыўны неінвазійны метад дыягностыкі, які дазваляе атрымліваць выявы асобных участкаў цела чалавека на спецыяльнай плёнцы ці лічбавым носьбіце пры дапамозе іанізуючага выпраменьвання. Менавіта рэнтген дазваляе вывучыць анатамічныя і структурныя асаблівасці органаў і сістэм. Тым самым дапамагае ўрачам дыягнаставаць мноства ўнутраных паталогій, якія немагчыма ўбачыць пры звычайным медаглядзе. Падазрэнне на пералом рукі? Вам на рэнтген. Дзіця нешта праглынула – без рэнтгена не абысціся. Дзякуючы такому абследаванню, як на далоні, бачыш органы пацыента на здымку ці на маніторы камп’ютара.